Folketing
2002-11-20

Der har undervejs i det lange forhandlingsforløb, som partierne i Folketinget har været igennem, været en stigende interesse blandt partierne for at sikre, at vi ikke kommer i en situation, hvor vi oplever, at folkeskolen udvikler sig til A- og B-skoler. Derfor har vi været enige om, at vi skulle nå frem til et resultat, som netop sikrer, at vi fortsat har en national folkeskole, men med en lokal forankring. Jeg mener faktisk, at den aftale, som vi er nået frem til, netop er udtryk for, at vi også fremover vil have en national folkeskole, hvor vi understøtter læring, altså understøtter målet med de bindende trinmål. Dermed har vi givet både forældrene og lærerne et meget vigtigt redskab til at følge undervisningen, og vi har også givet lærerne et vigtigt redskab til, at det undervejs sikres, at alle børn får mulighed for at nå målene. Hr. Aage Frandsen ved lige så godt som jeg, at vi ikke fortsat kan leve med en folkeskole, hvor op imod 18 pct. forlader folkeskolen uden brugbare læsefærdigheder. Det problem er vi simpelt hen nødt til at tage fat på, og det mener jeg vi gør med den folkeskoleaftale, som vi har indgået.